Tal fra Danmarks Statistik viser, at mange ender i bundløs gæld efter at have taget et forbrugslån.

På trods af stor fokus i medierne havner lige mange stadig i bundløs gæld. Det viser nye tal fra Danmarks Statistik Det er især de hurtige såkaldte kvik og kontantlån, der frister til et overforbrug. Jørn Rytter er tidligere bankdirektør og arbejder i dag som frivillig i Forbrugerrådets Gældsrådgivning i Aalborg. Han siger. - De her lån har de samme typiske træk. De er nemme at få - til gengæld er de også meget dyre. Som gældsrådgiver oplever han hvordan stadig dybere gæld kan drive familier på afgrundens rand. Når kreditorerne først presser på, og inkassofirmaerne banker på er der ofte kun en udvej. - Så er der flere, der vælger at tage et nyt lån for at betale kreditorerne. Men det eneste de opnår, er at få et par måneders ro, for så er der pludselig to, der forlanger gælden betalt. Ifølge Jørn Rytter er det for let at tage et forbrugslån i dag, og han opfordrer politikerne til at regulere området, så de værste og dyreste af slagsen bliver forbudt. - Det er de svageste kunder og forbrugere der er nødt til at tage de her lån, så der er en social slagside, siger Jørn Rytter til TV2 Nord